تّوارخي ؤلا لمؤرخ هوّا شخص لي خدمتو ؤراسمالو لمعرفي دّراسة ؤ لكتابة د تّاريخ، ب معنى لمجموع د لأحدات لي طراو ف لماضي، ؤ كيتّعتابر سلطة ف هاد لمجال لأكاديمي. تّوارخيا كيهتمو ب لقراية لمنهاجية د لأحدات د لماضي ف علاقتها ب لجنس د بنادم، ؤ ب لبحت فيها ؤ تّحليل ؤ لفهم ديالها، ؤ تكوين تعاويدة متسلسلة ل دوك لأحدات. تّوارخي ماكيدرسش ب ضّارورة غير تّاريخ لمكتوب، مي حتا تّاريخ لي ماتّكتبش بشكل موباشير، بحال لي نقدرو نستنتجوه من لأتار ؤ لبني ؤ لحوايج لي كيلقاوهوم لأركيولوجيين، ؤ حتا لأحدات لي طراو قبل ماتّختارع لكتابة. ف هاد لحالة لّخرة، كيتّعتابر توارخي ديال لقبلتاريخ. كاينين توارخيا لي كيتخصّصو ف فترة زمانية محددة (متلا تّاريخ لقديم)، ؤلا منطقة محددة (متلا تّاريخ ديال طانجا)، ؤلا مجال محدد (متلا تّاريخ تّقافي ؤلا لفيكري ؤلا لعيلمي). لحرفة د تّاريخ ؤلا تاتوارخيت ولّات حرفة معروفة ؤ مستاقلة ف لأكاديميا ف لقرن 19، فاش بانو لجامعات لحاديتة، سيرتو ف ألمانيا ؤ بلدان خرين. قبل داكشي كانو تّوارخيا ؤلا لمؤرخين عادة كيمارسو شي حرفة خرة، سوا أكاديمية ؤلا غيرها، ؤ كاتكون تاتوارخيت غير هواية ؤلا غير وحدة من بين لهتيمامات لأكاديمية ديالهوم.